钦定古今图书集成/明伦汇编/官常典/第355卷 > 翟唐
## 钦定古今图书集成/明伦汇编/官常典/第355卷 > 翟唐

按《明外史徐文溥传》：“翟唐，字尧佐，长垣人。弘治十二
年进士。由寿光知县召拜御史。正德四年，出按湖广，
奏言四川贼首刘烈，僭号设官，必将为大患。湖广、陕
西壤地接入竹山可抵荆襄，入汉中可抵秦陇。今内
外雍蔽，奖谕切责，率皆虚文，宜切图预备之策。”时刘
瑾窃柄久，中外无敢言时弊者，壅蔽之说，尤其所忌，
欲重罪之。兵部尚书王敞希指，言“今荡涤宿弊，无壅
蔽患。”唐乃云然，宜令指实。会瑾怒稍解，乃切责而宥
之。久之，迁宁波知府。市舶中官崔瑶假进贡名扰民
间，为唐所裁抑，且杖其党王臣。臣寻病死。瑶奏唐阻
截贡献，笞杀所遣使。帝怒，逮下诏狱。巡按御史赵春
等交章救，给事中范洵亦言“唐被逮日，军民遮道涕
泣，请宥令还任。”帝不听，谪云南嵩明知州。再迁陕西
副使，卒。